ਹਰਮਨਪਿਆਰੇ ਟੀ.ਵੀ. ਸੀਰੀਅਲ ‘ਜੱਸੀ ਜੈਸੀ ਕੋਈ ਨਹੀਂ’ ਤੋਂ ਚਰਚਾ ਵਿੱਚ ਆਉਣ ਵਾਲੀ ਮਾਡਲ ਤੇ ਟੈਲੀਵਿਜ਼ਨ ਅਦਾਕਾਰਾ ਮੋਨਾ ਸਿੰਘ ਕਾਫ਼ੀ ਲੰਮੇ ਵਕਫ਼ੇ ਬਾਅਦ ਇੱਕ ਵਾਰ ਫੇਰ ਸੀਰੀਅਲ ‘ਕਿਆ ਹੂਆ ਤੇਰਾ ਵਾਅਦਾ’ ਵਿੱਚ ਨਜ਼ਰ ਆਵੇਗੀ। ਇਸ ਅਰਸੇ ਦੌਰਾਨ ਮੋਨਾ ਸਿੰਘ ਨੇ ਰਿਆਲਟੀ ਸ਼ੋਅ ਮੀਠੀ ਛੁਰੀ ਨੰ. ਵਨ, ਝਲਕ ਦਿਖਲਾ ਜਾ, ਸ਼ਾਦੀ ਤੀਨ ਕਰੋੜ ਕੀ, ਐਂਟਰਟੇਨਮੈਂਟ ਕੇ ਲੀਏ ਕੁਛ ਭੀ ਕਰੇਗਾ ਅਤੇ ਸਟਾਰ ਜਾਂ ਰਾਕ ਸਟਾਰ ‘ਚ ਬਤੌਰ ਐਂਕਰ ਕੰਮ ਕੀਤਾ। ਛੋਟੇ ਪਰਦੇ ਤੋਂ ਇਲਾਵਾ ਮੋਨਾ ਨੇ ਹਿੰਦੀ ਫ਼ਿਲਮਾਂ ‘ਚ ਵੀ ਦਸਤਕ ਦਿੱਤੀ ਅਤੇ ਥ੍ਰੀ ਇਡੀਅਟਸ, ਉਠਾ ਪਟਕ ਤੇ ਲਕਸ਼ਮਣ ਰੇਖਾ ਜਿਹੀਆਂ ਫ਼ਿਲਮਾਂ ‘ਚ ਅਹਿਮ ਕਿਰਦਾਰ ਨਿਭਾਏ। ਮੋਨਾ ਦਾ ਆਪਣੇ ਨਵੇਂ ਸੀਰੀਅਲ ਤੇ ਹੁਣ ਤਕ ਦੇ ਕਰੀਅਰ ਬਾਰੇ ਕੀ ਕਹਿਣਾ ਹੈ ਸੁਣਦੇ ਹਾਂ ਮੋਨਾ ਦੀ ਜ਼ੁਬਾਨੀ।

ਸਵਾਲ: ਤੁਸੀਂ ਕਾਫ਼ੀ ਲੰਮੇ ਵਕਫ਼ੇ ਬਾਅਦ ਟੀ.ਵੀ. ਸੀਰੀਅਲ ‘ਚ ਕੰਮ ਕਰ ਰਹੇ ਹੋ, ਕੋਈ ਖਾਸ ਵਜ੍ਹਾ?
ਜਵਾਬ: ਅਦਾਕਾਰੀ ਮੇਰੇ ਖ਼ੂਨ ਵਿੱਚ ਹੈ, ਮੈਂ ਇਸ ਤੋਂ ਕਦੇ ਦੂਰ ਨਹੀਂ ਜਾ ਸਕਦੀ ਪਰ ਮੈਨੂੰ ਟੀ.ਵੀ. ‘ਤੇ ਜਿਸ ਤਰ੍ਹਾਂ ਦੇ ਕਿਰਦਾਰ ਕਰਨ ਦੀ ਪੇਸ਼ਕਸ ਹੋਈ, ਉਹ ਸਾਰੇ ਜੱਸੀ ਦੇ ਮੁਕਾਬਲੇ ਕਮਜ਼ੋਰ ਸਨ। ਮੇਰੇ ਲਈ ਜ਼ਰੂਰੀ ਸੀ ਕਿ ਜੇ ਮੈਂ ਛੋਟੇ ਪਰਦੇ ਦੇ ਕਿਸੇ ਸੀਰੀਅਲ ‘ਚ ਕੰਮ ਕਰਾਂ ਤਾਂ ਉਹ ਜੱਸੀ ਜੈਸੀ ਕੋਈ ਨਹੀਂ ਤੋਂ ਬਿਹਤਰ ਹੋਣਾ ਚਾਹੀਦਾ ਹੈ ਪਰ ਮੈਨੂੰ ਐਂਕਰਿੰਗ ਦੇ ਮੌਕੇ ਮਿਲਣ ਲੱਗੇ ਤਾਂ ਮੈਂ ਉਸ ਪਾਸੇ ਵੱਲ ਧਿਆਨ ਦੇਣਾ ਸ਼ੁਰੂ ਕਰ ਦਿੱਤਾ।

ਸਵਾਲ: ਤੁਸੀਂ ‘ਕਿਆ ਹੂਆ ਤੇਰਾ ਵਾਅਦਾ’ ਦੇ ਕਿਰਦਾਰ ਤੋਂ ਖੁਸ਼ ਹੋ?
ਜਵਾਬ: ਜੀ ਹਾਂ, ਇਹ ਕਿਰਦਾਰ ਮੇਰੀ ਪਸੰਦ ਦਾ ਹੈ।

ਸਵਾਲ: ਆਖ਼ਰ ਕੀ ਖਾਸ ਹੈ ਇਸ ਸੀਰੀਅਲ ‘ਚ?
ਜਵਾਬ: ਇਹ ਇੱਕ ਪਰਿਵਾਰਕ ਸੀਰੀਅਲ ਹੈ ਜਿਸ ਵਿੱਚ ਮੈਂ ਮਾਂ ਦੀ ਭੂਮਿਕਾ ‘ਚ ਹਾਂ। ਇਹ ਰੋਲ ਆਪਣੇ ਆਪ ਵਿੱਚ ਹੀ ਚੁਣੌਤੀਪੂਰਨ ਹੈ। ਇਸ ਦੇ ਨਾਲ ਹੀ ਇਸ ਸੀਰੀਅਲ ਦੁਆਰਾ ਦੱਸਿਆ ਗਿਆ ਹੈ ਕਿ ਸਮੇਂ ਦੇ ਨਾਲ ਪਤੀ-ਪਤਨੀ ਦੇ ਰਿਸ਼ਤੇ ‘ਚ ਬਦਲਾਅ ਜ਼ਰੂਰ ਆਉਂਦਾ ਹੈ ਪਰ ਉਨ੍ਹਾਂ ‘ਚ ਪਿਆਰ ਜਿਉਂ ਦਾ ਤਿਉਂ ਬਰਕਰਾਰ ਰਹਿੰਦਾ ਹੈ।

ਸਵਾਲ: ਤੁਸੀਂ ਹਰ ਕਿਰਦਾਰ ਦੀ ਤੁਲਨਾ ਜੱਸੀ ਨਾਲ ਕਿਉਂ ਕਰਦੇ ਹੋ?
ਜਵਾਬ: ਮੈਂ ਕੋਈ ਵੀ ਭੂਮਿਕਾ ਜਾਂ ਕਿਰਦਾਰ ਪੈਸੇ ਲਈ ਨਹੀਂ ਬਲਕਿ ਮਨ ਦੀ ਸੰਤੁਸ਼ਟੀ ਲਈ ਕਰਦੀ ਹਾਂ। ਪੈਸਾ ਭਾਵੇਂ ਘੱਟ ਮਿਲੇ ਪਰ ਭੂਮਿਕਾ ਦਮਦਾਰ ਹੋਣੀ ਚਾਹੀਦੀ ਹੈ, ਵੈਸੇ ਵੀ ਜੱਸੀ ਦਾ ਰੋਲ ਮੇਰੇ ਲਈ ਬੇਹੱਦ ਚੁਣੌਤੀਪੂਰਨ ਸੀ ਤੇ ਮੈਂ ਇਸ ਕਿਰਦਾਰ ਨੂੰ ਨਿਭਾਉਣ ਲਈ ਪੂਰੀ ਕੋਸ਼ਿਸ਼ ਕੀਤੀ ਤਾਂ ਕਿ ਕਿਰਦਾਰ ਨਾਲ ਇਨਸਾਫ਼ ਕਰ ਸਕਾਂ। ਇਸ ਲਈ ਜੱਸੀ ਨਾਲ ਹਰ ਕਿਰਦਾਰ ਦੀ ਤੁਲਨਾ ਕਰਦੀ ਹਾਂ।

ਸਵਾਲ: ਕੀ ਤੁਹਾਨੂੰ ਅਜਿਹਾ ਲੱਗ ਰਿਹਾ ਹੈ ਕਿ ਟੀ.ਵੀ. ‘ਤੇ ਜਿਸ ਤਰ੍ਹਾਂ ਦੇ ਰੋਲ ਦਿਖਾਏ ਜਾ ਰਹੇ ਹਨ, ਉਹ ਤੁਹਾਡੇ ਮਨ ਮੁਤਾਬਕ ਨਹੀਂ ਹਨ?
ਜਵਾਬ: ਮੈਂ ਇਹ ਕਦੋਂ ਕਿਹਾ। ਚੈਨਲਾਂ ‘ਚ ਵਧ ਰਹੇ ਮੁਕਾਬਲੇ ਕਾਰਨ ਵਧੀਆ ਕਹਾਣੀ ਤੇ ਸੀਰੀਅਲ ਬਣ ਰਹੇ ਹਨ ਤੇ ਨਵੇਂ ਕਲਾਕਾਰਾਂ ਨੂੰ ਚੰਗਾ ਕੰਮ ਵੀ ਮਿਲ ਰਿਹਾ ਹੈ ਪਰ ਜਿਹੋ ਜਿਹੀ ਭੂਮਿਕਾ ਮੈਂ ਕਰਨਾ ਚਾਹੁੰਦੀ ਹਾਂ ਉਹ ਨਹੀਂ ਮਿਲ ਰਹੀ। ਮੈਂ ਆਪਣੇ ਆਪ ਨੂੰ ਇੱਕ ਕਲਾਕਾਰ ਦੇ ਰੂਪ ਵਿੱਚ ਹੋਰ ਨਿਖਾਰਨਾ ਚਾਹੁੰਦੀ ਹਾਂ।

ਸਵਾਲ: ਕੀ ਐਂਕਰਿੰਗ ਤੋਂ ਸੰਤੁਸ਼ਟ ਹੋ?
ਜਵਾਬ: ਐਂਕਰਿੰਗ ਅਜਿਹਾ ਪਲੇਟਫਾਰਮ ਹੈ, ਜਿੱਥੋਂ ਅਸੀਂ ਆਪਣੇ ਆਪ ਨੂੰ ਬਿਹਤਰ ਢੰਗ ਨਾਲ ਪੇਸ਼ ਕਰ ਸਕਦੇ ਹਾਂ। ਮੰਚ ਸੰਚਾਲਨ ਕਰਕੇ ਕੁਝ ਨਾ ਕੁਝ ਨਵਾਂ ਕਰਨ ਦਾ ਮੌਕਾ ਮਿਲਦਾ ਰਹਿੰਦਾ ਹੈ ਤੇ ਇਸ ਵਿੱਚ ਕਿਸੇ ਕਿਸਮ ਦਾ ਕੋਈ ਦਬਾਅ ਵੀ ਨਹੀਂ ਹੁੰਦਾ। ਮੈਂ ਅੱਜ ਤਕ ਜੋ ਵੀ ਤੇ ਜਿੰਨਾ ਵੀ ਕੰਮ ਕੀਤਾ, ਉਸ ਤੋਂ ਪੂਰੀ ਤਰ੍ਹਾਂ ਸੰਤੁਸ਼ਟ ਹਾਂ।

ਸਵਾਲ: ਕੀ ਟੀ.ਵੀ. ਸੀਰੀਅਲ ਤੋਂ ਪਸੰਦੀਦਾ ਰੋਲ ਨਾ ਮਿਲਣ ਕਰਕੇ ਹੀ ਫ਼ਿਲਮਾਂ ਵੱਲ ਰੁਖ਼ ਕੀਤਾ ਸੀ?
ਜਵਾਬ: ਅਜਿਹਾ ਕੁਝ ਨਹੀਂ ਹੈ। ਮੈਨੂੰ ‘ਥ੍ਰੀ ਇਡੀਅਟਸ’ ‘ਚ ਕੰਮ ਕਰਨ ਦੀ ਪੇਸ਼ਕਸ਼ ਹੋਈ ਤੇ ਫ਼ਿਲਮ ਦੀ ਕਹਾਣੀ ਮੁਤਾਬਕ ਮੈਨੂੰ ਰੋਲ ਦਮਦਾਰ ਲੱਗਿਆ ਤੇ ਮੈਂ ਕਰ ਲਿਆ। ਬਾਅਦ ਵਿੱਚ ਲੋਕਾਂ ਨੇ ਮੇਰੇ ਕੰਮ ਨੂੰ ਪਸੰਦ ਵੀ ਕੀਤਾ। ‘ਉਠਾ ਪਟਕ’ ਵਿੱਚ ਵੀ ਮੇਰਾ ਕੰਮ ਬਹੁਤ ਵਧੀਆ ਹੈ।
ਸਵਾਲ: ਫ਼ਿਲਮਾਂ ‘ਚ ਕਿਸ ਤਰ੍ਹਾਂ ਦੇ ਕਿਰਦਾਰ ਕਰਨੇ ਚਾਹੁੰਦੇ ਹੋ?
ਜਵਾਬ: ਮੈਂ ਸੰਵੇਦਨਸ਼ੀਲ ਤੇ ਸਿੱਖਿਆ ਭਰਪੂਰ ਰੋਲ ਕਰਨਾ ਚਾਹੁੰਦੀ ਹਾਂ। ਮੈਨੂੰ ਲਟਕੇ-ਝਟਕੇ ਜਾਂ ਫਿਰ ਗਲੈਮਰ ਦੀ ਆੜ ‘ਚ ਕੀਤੇ ਜਾਣ ਵਾਲੇ ਕਿਰਦਾਰ ਪਸੰਦ ਨਹੀਂ ਹਨ। ਮੈਂ ਸਮਿਤਾ ਪਾਟਿਲ, ਸ਼ਬਾਨਾ ਆਜ਼ਮੀ ਜਾਂ ਕੋਂਕਨਾ ਸੇਨ ਜਿਹੇ ਕਿਰਦਾਰ ਕਰਨਾ ਚਾਹੁੰਦੀ ਹਾਂ।

ਪ੍ਰਸ਼ਨਃ  ਮੋਨਾ ਸਿੰਘ ਦੀਆਂ ਕੁਝ ਫ਼ਿਲਮਾਂ ਦੇ ਨਾਮ ਦਸੋ?

ਉੱਤਰਃ ਥ੍ਰੀ ਇਡੀਅਟਸ, ਉਠਾ ਪਟਕ ਤੇ ਲਕਸ਼ਮਣ ਰੇਖਾ।